The juridification of sport : a comparative analysis of children's rugby and cricket in England and South Africa
Rossouw, Johannes Petrus
Juridifikasie in sport: 'n Vergelykende analise van sportdeel-name van kinders in rugby en krieket in Engeland en Suid-Afrika Hierdie artikel het as uitgangspunt die begrip juridifikasie in sport, en in die besonder die perspektief dat die term in die verlede dikwels in sport- en regsliteratuur in 'n te eng en beperkende sin gebruik is. Met die werk van Ken Foster as basis, ondersoek die artikel 'n meer genuanseerde siening van juridifikasie. Dit word gedoen deur eerstens twee vlakke van juridifikasie te ondersoek: die meer bekende begrip van verhoogde intervensie van die reg in sport, opgevolg met 'n meer gesofistikeerde toepassing van die idee in terme van sy impak op reëls en gebruike tydens sportbeoefening. Dit is wat Foster getipeer het as juridifikasie as 'n vorm van 'domestication': die opname van regsbeginsels in die huishoudelike reëls, regulasies en bestuur van sportsoorte. Die artikel pas daarna hierdie idees in die praktiese konteks toe, deur twee toepassings in sportdeelname (rugby en krieket) van kinders in Engeland en Suid-Afrika te ondersoek. Die artikel sluit af met 'n bespreking van die verwagte toekomstige ontwikkelings. Ondanks die ekonomiese en kulturele verskille skyn dit asof Suid-Afrika steeds Engeland gaan volg, soos met die eerste vlak van juridifikasie, en dat die huishoudelike reëls, en die afdwinging daarvan, volgens regsbeginsels benader sal word. Afrigters en opvoeders sal toenemende druk ervaar om hierby aan te pas, op grond van sowel die vrees vir litigasie, as die veranderende interne reguleringsbenadering van sportsoorte.